El PSC ha presentat una primera pinzellada de la precampanya i la campanya cap al 27-S. Han apostat pel lema 'Per una Catalunya millor en una Espanya diferent; tenim solucions', que acompanyarà la imatge del primer secretari, Miquel Iceta, als cartells. A partir d'aquest dimecres es difondran per les xarxes una vintena de càpsules de vídeo en què Iceta argumenta al voltant de l'encaix territorial i de l'eix social. També faran circular una “guia del 27-S” en què situen cada formació respecte a la independència. Els socialistes catalans preveuen almenys de moment la participació del secretari general del PSOE, Pedro Sánchez, a l'enganxada de cartells, a la Festa de la Rosa i al tancament de campanya.